Klemetsrud-drapet: Aktor ber om 18 års fengsel
Tirsdag startet sluttprosedyrene i saken. Aktor Bjørn Kristensen la ned påstand om 18 års fengsel for både den hovedtiltalte 22-åringen og venninnen (23), skriver Aftenposten. Han mener det ikke er grunn til å skille i straffepåstandene for de to tiltalte. Begge erkjenner de faktiske forhold, men nekter straffskyld.Den 22 år gamle kjæresten er tiltalt for overlagt drap, mens venninnen (23) er tiltalt for medvirkning til overlagt drap på Hans Rickard Strømner. Ifølge tiltalen planla de drapet sammen, før kjæresten tidlig om morgenen søndag 10. juli i fjor gikk inn på deres felles soverom og hogg Strømner i halsen med en øks mens han lå i sengen og sov. Liket hans ble funnet på en avsidesliggende skogsvei på Klemetsrud først tre måneder etter drapet.Kjæresten påberoper seg preventivt nødverge, og sier hun fryktet for sitt eget liv hvis hun gjorde det slutt med Strømner. Men aktor mener hun ikke hadde noen holdepunkter for å tro at Strømner ville skade henne dersom hun gikk til politiet. Kristensen brukte mye av sin prosedyre på å gå gjennom tidligere saker der nødverge har blitt hevdet. I to tidligere tilfeller har retten akseptert såkalt preventivt nødverge, men da har det vært saker der den tiltalte har vært utsatt for vold over lang tid. - Det vil bare være i rene unntakstilfeller at menneskeliv kan tas, påpekte Kristensen i sin prosedyre.I Oslo tingrett har 22-åringen fortalt om flere tidligere voldsepisoder. Kristensen bestrider ikke at den yngste kvinnen ble utsatt for vold av kjæresten Strømner, men ba retten være skeptisk til forklaringene om omfanget av denne volden. - Det som er av voldsepisoder mot henne har hun først fortalt om etter drapet, sa Bjørn Kristensen til VG Nett forrige uke.
Aktor har lagt ned påstand om 18 års fengsel for venninnene som står tiltalt for å ha drept Hans Rickard Strømner (23) med øks.